CELEX: 52016PC0145
Language: et
Date: 2016-03-22
Title: Ettepanek: NÕUKOGU MÄÄRUS, milles käsitletakse kalapüügivõimaluste jaotamist Euroopa Liidu ja Cooki saarte valitsuse vahelise säästva kalapüügi partnerluslepingu rakendamise protokolli alusel

EUROOPA KOMISJON
            Brüssel,22.3.2016
            COM(2016) 145 final
            2016/0078(NLE)
            Ettepanek:
            NÕUKOGU MÄÄRUS,
            milles käsitletakse kalapüügivõimaluste jaotamist Euroopa Liidu ja Cooki saarte valitsuse vahelise säästva kalapüügi partnerluslepingu rakendamise protokolli alusel
            
               
         
         
            
               SELETUSKIRI
            
            
               1.ETTEPANEKU TAUST
            
            
               Vastavalt asjakohastele läbirääkimisjuhistele
                  1
                pidas komisjon Cooki saarte valitsusega läbirääkimisi, et sõlmida Euroopa Liidu ja Cooki saarte vahel uus säästva kalapüügi partnerlusleping ja selle rakendamise protokoll. Läbirääkimiste tulemusena parafeeriti uus leping ja protokoll 21. oktoobril 2015. Need hõlmavad vastavalt kaheksa- ja nelja-aastast ajavahemikku alates nende ajutise kohaldamise kuupäevast, st nende allkirjastamise kuupäevast, nagu on sätestatud lepingu artiklis 16 ja protokolli artiklis 12.
            
            
            
               Uue lepinguga nähakse ette reformitud ühise kalanduspoliitika prioriteete arvestav raamistik ja selle välismõõde Euroopa Liidu ja Cooki saarte kalandusalase strateegilise partnerluse väljatöötamiseks.
            
            
            
               Uue protokolli peamine eesmärk on sätestada liidu laevade kalapüügivõimalused Cooki saarte kalapüügipiirkonnas kalavarude kasutamata ülejäägi piires, lähtudes parimatest saadaolevatest teaduslikest nõuannetest ning järgides vajaduse korral Vaikse ookeani lääne- ja keskosa kalanduskomisjoni (WCPFC) kaitse- ja majandamismeetmeid. Komisjon võttis muu hulgas aluseks sõltumatute välisekspertide koostatud ning uue lepingu ja protokolli sõlmimist käsitleva ettevaatava hindamise tulemused. Partnerluslepingu eesmärk on ühtlasi anda uut hoogu Euroopa Liidu ja Cooki saarte koostööle, et arendada mõlema lepinguosalise huvides säästvat kalanduspoliitikat ja kalavarude vastutustundlikku kasutust Cooki saarte kalapüügipiirkonnas.
            
            
            
               
                  Protokolliga nähakse ette kalapüügivõimalused neljale tuunipüügiseinerile.
               
               
                  Oleks vaja määrata kindlaks kalapüügivõimaluste liikmesriikide vahelise jaotamise põhimõtted. 
               
               
                  Seepärast teeb komisjon nõukogule ettepaneku käesolev määrus vastu võtta.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               Vastavalt Euroopa Liidu toimimise lepingu artikli 3 lõike 1 punktile d kuulub mere bioloogiliste ressursside kaitse Euroopa Liidu ainupädevusse. Subsidiaarsuse põhimõtet ei kohaldata, kuna liikmesriikidel puudub pädevus pidada läbirääkimisi kalanduslepingute sõlmimiseks kolmandate riikidega.
            
            
               Uue lepingu rakendamise protokolli alusel kalapüügivõimaluste eraldamist käsitleva nõukogu määruse ettepaneku õiguslik alus on Euroopa Liidu toimimise lepingu artikli 43 lõige 3.
            
            
               
                  Käesolevat menetlust teostatakse paralleelselt menetlustega, mis on seotud nõukogu otsusega, millega lubatakse Euroopa Liidu nimel allkirjastada säästva kalapüügi partnerlusleping Euroopa Liidu ja Cooki saarte valitsuse vahel ning selle rakendamise protokoll ja neid ajutiselt kohaldada, ning nõukogu otsusega, milles käsitletakse kõnealuse lepingu ja selle rakendamise protokolli sõlmimist Euroopa Parlamendi nõusolekul.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               Euroopa Liidu ja Cooki saarte vahelise säästva kalapüügi võimaliku partnerluslepingu ja protokolli üle konsulteeriti huvitatud isikutega eelhindamise käigus. Hindamisaruanne on avaldatud tervikuna Euroopa Komisjoni Europa veebisaidil. Liikmesriikide ja tööstussektori ekspertidega konsulteeriti ka tehnilistel koosolekutel. Hindamise ja kõnealuste konsultatsioonide tulemusena jõuti järeldusele, et ELi ja Cooki saarte jaoks oleks kasulik sõlmida uus säästva kalapüügi partnerlusleping ja selle rakendamise protokoll.
            
            
               Kooskõlas reformitud ühise kalanduspoliitikaga on lepingus säte, milles käsitletakse inimõiguste austamist ning demokraatlike ja õigusriigi põhimõtete järgimist (artikli 3 lõige 4). Lepingu ja selle rakendamise protokolliga nähakse ette võimalus nende kohaldamise peatamiseks (vastavalt artiklid 13 ja 6) või lõpetamiseks (vastavalt artiklid 14 ja 7), kui üks lepinguosalistest ei pea kinni inimõiguste austamise nõudest.
            
            
               4.MÕJU EELARVELE
            
         
         
            
               Aastane rahaline toetus on esimesel ja teisel aastal 735 000 eurot ning kolmandal ja neljandal aastal 700 000 eurot; toetus põhineb järgmisel:
            
            
               a) esimesel ja teisel aastal 385 000 euro suurune summa ning kolmandal ja neljandal aastal 350 000 euro suurune summa juurdepääsuks 7 000 tonni suurusele võrdlustonnaažile ning
            
            
               b) toetus Cooki saarte kalandussektori arengupoliitika edendamiseks summas 350 000 eurot esimesel, teisel, kolmandal ja neljandal aastal. Toetus vastab riikliku kalanduspoliitika eesmärkidele ja eelkõige Cooki saarte vajadustele seoses teadusuuringute, väikesemahulise kalapüügi, kalanduse seire, kontrolli ja järelevalve ning võitlusega ebaseadusliku kalapüügi vastu.
            
            
               2016/0078 (NLE)
            
            
               Ettepanek:
            
            
               NÕUKOGU MÄÄRUS,
            
            
               milles käsitletakse kalapüügivõimaluste jaotamist Euroopa Liidu ja Cooki saarte valitsuse vahelise säästva kalapüügi partnerluslepingu rakendamise protokolli alusel
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 43 lõiget 3,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)21. oktoobril 2015 parafeerisid Euroopa Liit ja Cooki saared säästva kalapüügi partnerluslepingu (edaspidi „leping”) ja selle rakendamise protokolli, millega nähakse ette liidu laevade kalapüügivõimalused Cooki saarte suveräänsete õiguste või jurisdiktsiooni all olevates vetes.
            
            
               (2)Nõukogu võttis […] vastu otsuse 2016/…/EL
                  2
                lepingu ja selle rakendamise protokolli allkirjastamise ja ajutise kohaldamise kohta.
            
            
               (3)Tuleks määrata kindlaks kalapüügivõimaluste jagunemine liikmesriikide vahel nii protokolli ajutise kohaldamise ajal kui ka protokolli kehtivusaja jooksul tervikuna.
            
            
               (4)Kui selgub, et protokolli kohaselt liidule antud kalapüügivõimalusi ei kasutata täielikult, teavitab komisjon sellest asjaomaseid liikmesriike vastavalt nõukogu määruse (EÜ) nr 1006/2008
                  3
                artikli 10 lõikele 1. Kui asjaomane liikmesriik ei vasta nõukogu määratavaks tähtajaks, käsitatakse seda kinnitusena, et selle liikmesriigi laevad ei kasuta antud perioodil oma kalapüügivõimalusi täielikult,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               (1)Euroopa Liidu ja Cooki saarte vahelise säästva kalanduse partnerluslepingu rakendamise protokolliga (edaspidi „protokoll”) ette nähtud kalapüügivõimalused jaotatakse liikmesriikide vahel järgmiselt:
            
            
               tuunipüügiseinerid
            
            
                     
                        Hispaania:
                     
                  
                  
                     
                           3
                              laeva
                     
                  
               
                     
                        Prantsusmaa:
                     
                  
                  
                     
                           1
                              laev
                     
                  
               
         
            
               (2)Määrust (EÜ) nr 1006/2008 kohaldatakse, ilma et see piiraks lepingu kohaldamist.
            
            
               (3)Kui lõikes 1 osutatud liikmesriikide kalapüügilubade taotlused ei hõlma kõiki neile protokollis sätestatud püügivõimalusi, võtab komisjon määruse (EÜ) nr 1006/2008 artikli 10 kohaselt arvesse mis tahes muu liikmesriigi püügiloataotlusi.
            
            
               (4)Määruse (EÜ) nr 1006/2008 artikli 10 lõikes 1 sätestatud tähtajaks, mille jooksul peavad liikmesriigid kinnitama, et nad ei kasuta protokolli raames neile eraldatud kalapüügivõimalusi täielikult, kehtestatakse kümme tööpäeva arvestatuna kuupäevast, mil komisjon teatab neile, et nende püügivõimalused ei ole täielikult ära kasutatud.
            
            
               Artikkel 2
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Seda kohaldatakse alates protokolli allkirjastamise kuupäevast.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Vastu võetud nõukogu (põllumajandus ja kalandus) 3253. istungil 15. juulil 2013.
               
               
                  
                     (2)
                  ELT L […] , […], lk […].
               
               
                  
                     (3)
                  Nõukogu 29. septembri 2008. aasta määrus (EÜ) nr 1006/2008, mis käsitleb ühenduse kalalaevadele loa andmist püügitegevuseks ühenduse vetest väljaspool ning kolmandate riikide laevade juurdepääsu ühenduse vetele ja millega muudetakse määruseid (EMÜ) nr 2847/93 ja (EÜ) nr 1627/94 ning tunnistatakse kehtetuks määrus (EÜ) 3317/94 (ELT L 286, 29.10.2008, lk 33).